1Yix ix rac'al chic i Dios chi lic c'ax quix u na'o; rumal-i chi bisoj u 'anic pacha ire. 2Ronojel i qui 'ano, chi 'ana rumal i c'axnabal i c'ux, pacha xo'on i Crísto, c'ax xoj u na'o; rumal-i xu ya rib chi camic pa ka q'uexel yoj. Xu ya rib pa ka q'uexel, xu sujuj rib chuwach i Dios, tojbal re i ka mac. I Dios 'utz xrilo, pacha jun sipon lic muy. 3Yix ix re chic i Dios, rumal-i n-cu maj taj we qui 'an tak i n-'us taj; miwuc'aj iwib we n-iwachijil ta iwib; xak mi min iwib che i n-ch'am taj; xak mi rayij u wach i n-iwe taj. Mi tene qui lapla tak ile chiwach. 4Are quix lapanic, mi bij i tzij chiwach chi xa q'uixbalil, tak i tzij chi n-ti usuc', tak n-ch'am taj, man n-ca majaw ti ile chiwe. Are i chi 'ana, chi tioxij che i Dios chiwach. 5Ya iweta'am chic, jun, we cu min rib ru' jun winak, we n-rixokil taj, o we n-rachijil taj, n-ta re 'uri che i 'atbal tzij re i Crísto ru' i Dios. Xak queje que'el chique ni'pa i que tijin chu 'anic i n-ch'am taj. Xak queje i to' quiqui rayij u wach i n-que taj, man ile xak jun ru' pacha que tijin chu cojic qui 'ij tak i xa ril je 'antalic. Ique-le n-ta que ique che i 'atbal tzij re i Crísto ru' i Dios. 6Wachalal, ni'pa i xin bij-le, chi 'ana cwent iwib che, mokxa 'o jun coc na chi tunic, xa t'orbal iwe cu 'ano. Xui-ri, ni'pa i n-'us taj-le chi xin bij chiwe, we 'o jun queje cu 'an ile, ca pe ni nim laj tojbal-re puwi, man queje cu 'an i Dios ile chique i je kelkel. 7Miwachi'ilaj iwib cu' ni'pa i que 'anaw queje ile. 8Yix ujer, ix 'o te pa 'ekumal, xui-ri wo'or ix 'o chic pa sak rumal i Kajwal. Rumal-i, chi 'ana pacha i ca majaw chique i je re i sak. 9Ni'pa i je re i sak, ca 'alijin 'uri chique chi quiqui 'an i 'utz, quiqui 'an i suc'ulic, quiqui 'an pacha cu bij i sak laj tzij re i Dios. 10Chi bisoj u nawsaxic iwib che ile chi chom cril i Kajwal. 11Mi 'an chic pacha quiqui 'an i je re i 'ekumal, ni'pa tak i quiqui 'ano chi n-ta pich' u chac. Are i chi 'ana, che i ya pa sak ni'pa i n-'us ta que tijin chu 'onquil. 12Ni'pa i quiqui 'an ique ali'al, lic n-'us taj; q'uixbal ne u lapic ile. 13(Chi sakij chique chi n-'us ti quiqui 'ano.) Ronojel ni'pa i 'olic, we yatal pa sak, lic ca 'alijin na 'uri we n-'us taj. Queje cu 'an i sak ile, cu 'alijinsaj ronojel. 14Rumal 'uri, queje iri tz'ibtal chupam u wuj i Dios: Yet chi cat waric, cha c'un sak chawach; chat walij chiquixol i camnak, te'uri i Crísto cu tzunsaj ni sak chawe. (Queje ile tz'ibtal canok.) 15Rumal-i, chi cojo retalil che wach i qui 'ano. Mi 'an ile chi pacha n-qui ta tu be wach craj i c'aslemal; chi 'ana yix pacha ca majaw chiwe chi 'o i no'oj. 16Mi 'an ile chi to' ix 'olic, man i mac atzalal chuwach i jyub ta'aj ca tijin u q'uiyic 'ij 'ij; are, chi ya i c'ux chu 'onquil i 'utz. 17Mi 'an che iwib chi n-ti nojbal; are, chi bisoj u tayic u be wach craj i Kajwal chiwe. 18Mi ya iwib chi 'abaric, man ile xa uyej cu petsaj piwi; are, chi ya iwib che u Tewal i Dios. 19Are quix ch'a'at chiwach, chi cuxtaj i bix cojbal u 'ij i Dios, are ni'pa tak i bix tz'ibtal chupam u wuj i Dios, xak ni'pa i bix re i bixambal. Xak chi bixaj u 'ij i Kajwal pi c'ux, cojbal re u 'ij. 20Ronojel ni'pa i qui riko, chi tioxij che i ka Kajaw Dios rumal, xak chi cuxtaj u bi i Kajwal Jesucrísto are quix tijin chu 'onquil. 21Chi cojo iwib chiwach, cojbal re u 'ij i Dios. 22Ix ixokib, chi ya iwib piqui'ab i iwachijil pacha u ya'ic iwib che i Kajwal. 23Chi 'ana ile, man i achiab je qui wi qui jolom i quixokil, xak jun ru' pacha i Crísto, qui wi qui jolom i jutzobaj re i Dios. N-xui ta qui wi qui jolom, xak Tolque i jutzobaj-le chi je u ch'acul. 24Xui-ri, i jutzobaj-le quiqui ya quib che i Crísto, xak queje chiqui 'ana i ixokib, chiqui ya quib piqui'ab i cachijil, ronojel wach quiqui 'ano. 25Xak i achiab, c'ax che qui na i quixokil, xak jun ru' pacha xo'on i Crísto, lic c'ax que u na i jutzobaj re i Dios; rumal-i xu ya rib chi xcamsaxic, tobal que i je re i Dios. 26Queje xo'on i Crísto ile, yabal na que chuwach i Dios je ch'am chic. Xo'on ch'am chique i jutzobaj-le ru' qui ch'ajic pa ya, xak ru' u tzij. 27Xe u ch'ajo, yijbal-que lic nim qui 'ij qui chomal, lic n-ta mac n-ta c'ax chiquij, lic n-ta 'o chique, ronojel 'is ch'am, 'is chom. 28Jun achi, 'o u chac c'ax chu na i rixokil, pacha co'on che rib ire, c'ax cu na rib. We jun c'ax cu na i rixokil, que'el 'uri pacha ire c'ax cu na rib, man cu bij i Dios xa je jun ch'aculaj je 'elnak. 29Mi jun, tzel cril u ch'acul; are i cu 'ano, lic cu tzuku, cu chajij; xak queje co'on i Crísto ile chique i je jutzobaj re i Dios, 30chi je u ch'acul. Y yoj oj 'o che i ch'aculaj-le, lic oj re u bakil u quiq'uel. 31Keta'am chi jun achi ru' i rixokil que'elok xa jun ch'aculaj, man queje iri u bim i Dios: "Jun achi, are ca c'uli'ic, quel chi cachoch u kajaw u chuch man quiqui 'an quib ru' i rixokil, y que'elok xa jun ch'aculaj." (Queje ile cu bij u wuj i Dios.) 32I tzij-le cu 'alijinsaj jun nojbal chi lic 'o u chac chake. Quin bij yin are 'ilbal-re chake chi yoj oj jutzobaj re i Dios, xa jun ch'aculaj oj 'elnak ru' i Crísto. 33Xui-ri, ile xak are 'ilbal-re chake, chi jun achi 'o u chac lic c'ax chu na i rixokil; c'ax chu na, pacha co'on che rib ire, c'ax cu na rib. Xak i ixok, chu cojo u 'ij i rachijil.
EFESIOS 5